જ્યારે અંતિમ અસ્ત્ર તરીકે બ્રહ્માજીએ પાશુપતાસ્ત્ર છોડેલું અને વિષ્ણુએ મહેશ્વર અસ્ત્ર છોડેલું તે બંનેની વચ્ચે એક મહાન અગ્નિના સ્તંભના રૂપમાં નિષ્કલ સ્વરૂપે શિવજી પ્રગટ થયા. કહેવાય છે કે ભગવાન શિવજી સૌપ્રથમ લિંગ રૂપે આ રીતે જ પ્રગટ થયા. લિંગ એ શિવજીના નિર્ગુણ સ્વરૂપનું પ્રતીક છે. હવે આ નિષ્કલ રૂપ અગ્નિ સ્તંભને જોઈ બ્રહ્મા અને વિષ્ણુના શસ્ત્રો પડી ગયા અને બંને જણ આ અગ્નિ સ્તંભના આદિ તેમજ અંત શોધવા પ્રવૃત્ત થયા. વિષ્ણુ ભગવાન વરાહ રૂપે અગ્નિ સ્તંભનો આદિ શોધવા માટે પૃથ્વીને ખોદતાં ખોદતાં નીચે જવા લાગ્યા અને બ્રહ્માજી હંસના સ્વરૂપમાં અગ્નિ સ્તંભનો અંત શોધવા આકાશમાં ઉપર ને ઉપર ઉડવા લાગ્યા. આમ, એક હજાર વર્ષ સુધી બંને આદી અને અંત શોધવાની મહેનત કરતા રહ્યા પણ બંનેમાંથી કોઈને કશો પત્તો લાગ્યો નહીં. આખરે થાકીને તે બંને જ્યાં પહેલા હતા ત્યાં આવી ગયા ત્યારે બંનેએ શ્રદ્ધાપૂર્વક ભગવાન શિવની સ્તુતિ કરી અને પ્રાર્થનાના ફળ સ્વરૂપે બંનેની સમક્ષ ભગવાન સ્વયં પ્રગટ થયા.